****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/19-01/28**

**URBROJ: 2123-05-01-19-1**

**U Šandrovcu, 13.12.2019.**

**Z A P I S N I K**

**sa 22. sjednice Općinskog vijeća općine Šandrovac održane 13.12.2019. sa početkom u 18,00 sati**

**Prisutni:** Husnjak Damir, Ormanović Ranko, Solar Biljana, Žager Stjepan, Miroslav Sokolić, Mirko Bedeković, Marica Petreković, Igor Škudar, Sven Perec, Slaven Kurtak

**Odsutni:** Halapa Nikola

**Ostali prisutni:** Josip Dekalić, općinski načelnik Općine Šandrovac, Željko Đipalo, zamjenik općinskog načelnika, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Ivana Fočić, pročelnica JUO Općine Šandrovac, Dajana Perhot, referent za računovodstvo i financije Općine Šandrovac, Sandra Sedlanić, upravni referent.

**Zapisničar:** Martina Bedeković

Predsjedavajući je pozdravio prisutne i utvrdio kvorum.

Predsjednik općinskog vijeća Općine Šandrovac, Miroslav Sokolić i općinski načelnik Općine Šandrovac, Josip Dekalić, u svoja osobna imena, kao i u ime Općinskog vijeća i u ime Općine Šandrovac izražavaju sućut vijećniku, Mirku Bedeković, zbog gubitka punice.

Vijećnik Mirko Bedeković daje prijedlog da se s obzirom na ovako velik broj točaka dnevnog reda, ove sjednice, napravi stanka od nekoliko minuta, nakon određenog broja točaka.

Predsjedavajući usvaja taj prijedlog, te govori kako će se stanka napraviti kada se dođe do polovice Dnevnog reda.

Predsjedavajući je dao Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 21. sjednice Općinskog vijeća Općine Šandrovac,
3. Donošenje II. Izmjena i dopuna Proračuna Općine Šandrovac za 2019. godinu,
4. Donošenje Proračuna Općine Šandrovac za 2020. g. i projekcija Proračuna za 2021. i 2022. godinu (opći i posebni dio Proračuna i Plan razvojnih programa),
5. Donošenje Odluke o izvršavanju Proračuna Općine Šandrovac za 2020. g.,
6. Donošenje Programa građenja komunalne infrastrukture Općine Šandrovac za 2020. godinu,

Donošenje Programa održavanja komunalne infrastrukture Općine Šandrovac za 2020. godinu,

Donošenje Programa javnih potreba u kulturi Općine Šandrovac za 2020. godinu,

Donošenje Programa javnih potreba u sportu Općine Šandrovac za 2020. godinu,

Donošenje Programa socijalno – zdravstvenih potreba, humanitarnih udruga i ostalih udruga i zajednica Općine Šandrovac za 2020. godinu,

Donošenje Programa utroška sredstava vodnog, komunalnog i šumskog doprinosa, komunalne naknade, te naknade za eksploataciju mineralnih sirovina, kaptažnog plina i naknade za korištenje zemljišta, istražnih bušotina i prava služnosti u Općini Šandrovac za 2020. g.,

Donošenje Programa raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac za 2020. godinu,

Donošenje Programa korištenja sredstava ostvarenih od prodaje, zakupa, dugogodišnjeg zakupa i privremeno raspolaganja poljoprivrednog zemljišta u vlasništvu Republike Hrvatske za 2020. godinu,

1. Donošenje Odluke o isplati jednokratne pomoći za opremu novorođenog djeteta u obitelji na području Općine Šandrovac u 2020. g.,
2. Donošenje Odluke o isplati jednokratne novčane pomoći studentima sa područja Općine Šandrovac u 2020. g.,
3. Donošenje Odluke o sufinanciranju troškova boravka djece sa područja Općine Šandrovac u dječjim vrtićima u 2020. godini,
4. Donošenje Odluke o sufinanciranju programa predškole i prehrane učenika u Osnovnoj školi Veliko Trojstvo i Velika Pisanica u 2020. godini,
5. Donošenje Odluke o donošenju Programa o bespovratnim potporama za poticanje razvoja poduzetništva na području Općine Šandrovac u 2020. g.,
6. Donošenje Odluke o prijenosu poslova vezanih uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2020. g.,
7. Odluka o raspoređivanju sredstava političkim strankama zastupljenim u Općinskom vijeću Općine Šandrovac u 2020. godini,
8. Donošenje Odluke o imenovanju ovlaštenih predstavnika Općine Šandrovac kao javnog naručitelja u postupcima javne nabave i jednostavne nabave u 2020. g.,
9. Donošenje Odluke o provođenju popisa imovine, obveza i potraživanja Općine Šandrovac i imenovanju Povjerenstva za popis imovine, obveza i potraživanja Općine Šandrovac za 2020. godinu,
10. Donošenje Godišnjeg plana upravljanja i raspolaganja nekretninama Općine Šandrovac za 2020. godinu,
11. Donošenje Strategije upravljanja i raspolaganja nekretninama Općine Šandrovac za razdoblje od 2020. godine do 2023. godine,
12. Suglasnost na reviziju učinkovitosti upravljanja i korištenja nogometnim stadionima i igralištima u vlasništvu jedinica lokalne samouprave na području BBŽ u 2017. i 2018. godini,
13. Donošenje Odluke o izmjenama i dopunama Odluke o komunalnoj naknadi Općine Šandrovac,
14. Donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac,
15. Donošenje Odluke o raspisivanju javnog natječaja za prodaju poljoprivrednog zemljišta u vlasništvu Republike Hrvatske na području Općine Šandrovac,
16. Donošenje Odluke o imenovanju Povjerenstva za zakup poljoprivrednog zemljišta u vlasništvu države na području Općine Šandrovac,
17. Donošenje Odluke o imenovanju Povjerenstva za prodaju poljoprivrednog zemljišta u vlasništvu države na području Općine Šandrovac,
18. Donošenje Odluke o imenovanju Povjerenstva za uvođenje u posjed poljoprivrednog zemljišta u vlasništvu države na području Općine Šandrovac,
19. Donošenje Pravilnika o ocjenjivanju službenika i namještenika Jedinstvenog upravnog odjela Općine Šandrovac,
20. Donošenje Plana djelovanja u području prirodnih nepogoda na području Općine Šandrovac,
21. Informacija o donesenom Planu djelovanja civilne zaštite Općine Šandrovac,
22. Donošenje Analize stanja sustava zaštite i spašavanja na području Općine Šandrovac za 2019. godinu,
23. Donošenje Godišnjeg plana razvoja sustava civilne zaštite na području Općine Šandrovac za 2020. godinu,
24. Donošenje Odluke o produljenju važenja Strateškog plana gospodarskog razvoja Općine Šandrovac za razdoblje 2015. – 2019. godine,
25. Davanje suglasnosti na I. izmjene i dopune Financijskog plana Doma za starije i nemoćne osobe Šandrovac za 2019. godinu,
26. Davanje suglasnosti na Financijski plan Doma za starije i nemoćne osobe Šandrovac za 2020. godinu i projekcije za 2021. i 2022. godinu, sa obrazloženjima Financijskog plana,
27. Davanje suglasnosti na Plan i program rada Doma za starije i nemoćne osobe Šandrovac za 2020. godinu,
28. Donošenje odluke o kriterijima i načinu ostvarenja prava na dotiranje troškova smještaja u Dom za starije i nemoćne osobe „Šandrovac“ u 2020. godini ,
29. Davanje suglasnosti na Odluku o cijeni i smještaju korisnika Doma za starije i nemoćne osobe „Šandrovac „ ,
30. Informacija o rekapitulaciji prihoda i rashoda na bazenu Šandrovac u 2019. godini.

Dnevni red je usvojen sa 10 glasova ZA od strane Općinskog vijeća Općine Šandrovac.

**Točka 1.**

**Aktualni sat.**

\*\*Vijećnik Slaven Kurtak: „Pitanje je za načelnika. Vidio sam natpis sa portala Bjelovar live, gdje je pisalo da se je netko žalio za neisplatu pomoći za novorođeno dijete. Ja ne znam u čemu je ovdje problem, pa da nas malo informirate o tome.“

\*Načelnik Općine Šandrovac, Josip Dekalić: „Hvala na pitanju. Evo mi i danas imamo tu Odluku, u kojoj piše da se isplaćuje 1.000,00 kuna za djecu koja su rođena u Općini Šandrovac i koji žive u Općini Šandrovac.“

\*\*Vijećnik Slaven Kurtak: „Ne, piše samo prebivalište.“

\*Načelnik Općine Šandrovac, Josip Dekalić: „Gospodine, mi donašamo Odluku gdje podnositelj, odnosno dijete mora živjeti na području Općine Šandrovac. Ja nisam odobrio isplatu za to dijete, zato što ta majka i otac, koji i nisu bračni par, nego imaju dijete, odselili su se iz Šandrovca u Varaždin, iz Varaždina su došli u Bjelovar i sada žive u Bjelovaru, a traže sredstva ovdje. Mi to ne radimo, mi dajemo sredstva za djecu koja žive na području naše Općine, isto kao i za studente koji žive u Šandrovcu. Ovdje se radi o gospodični Zagorac, koja je to odmah dala i u novine. I neka, dapače, sad ljudi vide da Općina Šandrovac daje novce za novorođenčad.“

\*\*Vijećnik Igor Škudar: „Da, ali ovdje dijete nije ništa krivo. Nije bitna gospodična.“

\*Načelnik Općine Šandrovac, Josip Dekalić: „Pa dobro, ali dijete ne živi u Šandrovcu.“

\*\*Vijećnik Slaven Kurtak: „Mene ne zanimaju detalji, samo da se riješi što je točno bilo, jer svatko ima svoju priču. Znači dijete nije imalo prebivalište na području Općine Šandrovac?“

\*Načelnik Općine Šandrovac, Josip Dekalić: „Ni roditelji, pa roditelji moraju imati prebivalište na području Općine Šandrovac.“

\*Predsjedavajući: „Samo trenutak, evo ja sam našao Odluku o tome, koju ćemo kasnije donositi, gdje u članku 2. piše slijedeće: „Pravo na jednokratnu pomoć za opremu novorođenog djeteta u obitelji može ostvariti i koristiti roditelj koji je državljanin Republike Hrvatske sa prijavljenim prebivalištem na području Općine Šandrovac najmanje godinu dana prije rođenja djeteta, za dijete rođeno u razdoblju od 01. siječnja do 31. prosinca 2020. godine i koje je državljanin Republike Hrvatske sa prijavljenim prebivalištem djeteta na području Općine Šandrovac.“. Dakle za ovu godinu je bila ista odluka i isti uvjeti samo je pisalo da je za 2019. godinu. I sada dalje u nastavku piše da treba donijeti Rodni list i što sve ostalo od papirologije.“

\*\*Vijećnik Slaven Kurtak: „Znači u principu, oni nemaju tu prebivalište?“

\*Upravni referent JUO Općine Šandrovac, Sandra Sedlanić: „Sada su se prijavili ovdje, ovih dana.“

\*\*Vijećnik Mirko Bedeković: „Imam ja dva pitanja za gospodina načelnika, a prvo pitanje se odnosi na groblje. Gospodine načelniče, prije mjesec i pola otprilike bili su Svi sveti. Toga dana ste Vi recimo i Željko i Miro išli paliti svijeće tamo žrtvama rata i poraća. Jeste li vi vidjeli kakav je taj spomenik bio? Taj spomenik je bio pun smeća, a bio bi još više pun smeća da moja supruga i Kata Mustafa nisu jedan dio pokupile sa rukama. Meni je žao gospodine načelniče da kada je Mirko Osmakčić ovdje radio, da se to nije nikada dogodilo. Ovaj puta se je to dogodilo, ja ne znam čijom krivicom i tko bi to trebao održavati, ali žalosno je to što su komunalni djelatnici komunalnog poduzeća „Šandroprom“ gore krečili onu prostoriju u mrtvačnici i onda mi nikako nije jasno da im nitko nije rekao, dečki dajte to pokupite i počistite da ne bude takvo smeće. Ja vjerujem da ste Vi to vidjeli i da Vas je bilo sram kada ste vidjeli kako to sve skupa izgleda. Sada mi recite što će se napraviti za ubuduće da se ti spomenici održavaju i da ne bude više takvih situacija.“

\*Načelnik Općine Šandrovac, Josip Dekalić: „Ubuduće će netko to počistiti. I nije to bilo samo ove godine. Događa se to da vjetar nosi lišće i donese ga i tamo. Da, trebalo je to maknuti, ali gospodine Bedeković, baš tih dana mi ne znamo kuda bi od posla. A isto tako jel to dužnost samo komunalne firme? Pa gore ima stotinjak imena pokojnih stradalih, valjda su oni zaslužili da i netko od njihove obitelji nekada nešto malo počisti. Od moje žene djed je isto tamo naveden i ja osobno osjećam krivicu što i mi sami nismo otišli i počistili. Kad smo došli zapaliti svijeće, onda smo vidjeli kako to izgleda, ali onda je nažalost bilo kasno.“

\*\*Vijećnik Mirko Bedeković: „Ma nije to problem, problem je ako smo mi to dali u koncesiju, ako se komunalna firma brine i o košnji i o svemu, onda bi i o ovome trebalo povesti malo više računa.“

\*Zamjenik općinskog načelnika, Željko Đipalo: „Ja bih htio reći, da na tom spomeniku nije bilo ništa, bilo je staro cvijeće i stari lampaši, nije bilo smeća, jer smo mi taj tjedan radili na groblju, samo sam to htio reći.“

\*\*Vijećnik Mirko Bedeković: „Gospodine načelniče, recite Vi meni, da li je Općina Šandrovac kreditno zadužena, odnosno da li imamo kakvih kredita ili nemamo? Da li smo sve ovo što smo radili radili iz europskih fondova ili od kuda?“

\*Načelnik Općine Šandrovac, Josip Dekalić: „Mi smo u plusu, da ne možemo biti bolje, ali ako ne dobijemo sredstva da možemo platiti na vrijeme, budemo se malko zadužili. Za sada jedino zaduženje koje imamo je ovo za cestu, nekih 23.000,00 kuna, još godinu i pola. To je ova cesta za u Šandrovac, jedino to imamo. S tim da je to zaduženje prema firmi, prema banci nemamo ništa.“

\*\*Vijećnik Sven Perec: „Imam pitanje za gospodina načelnika. Jedna gospođa pita, zašto asfalt ide gore samo do gospodina Radakovića, zašto ne ide i dalje? Ja sada ne znam da li iza Radakovića ima koga ili nema nikoga, i ima li smisla vući asfalt tamo gore do ruba općine ili nema, ali eto, ona je mene pitala, pa ja pitam Vas.“

\*Načelnik Općine Šandrovac, Josip Dekalić: „Recite toj gospođi ili Vi uputite to pitanje gospodinu Županu Damiru Bajsu i ŽUC-u. Jer ta cesta je županijsko vlasništvo i oni su povukli tih petstotinjak metara asfalta, a iza toga sve do Katalene je također cesta koja je u njihovom vlasništvu. A župan određuje gdje će se asfaltirati na cestama koje su u županijskom vlasništvu.“

\*Predsjedavajući: „I ja bih se nadovezao na to. Mi smo potencirali da se pregovara i sa Županom Koprivničko – križevačke županije, da oni pomognu onaj dio od Sirove Katalene, barem nešto, ali na kraju je naš župan govorio samo: „Dobro, dobro, dobro.“, a ništa od svega. A isto tako, bio je tu i kad smo potpisivali ugovor za poljoprivredu i pitali smo ga za ovu cestu od Lasovca do Bedenika, da nam da neke novce da to napravimo jer potpisali smo ugovor, a on se samo smije i govori: „Da, da, da, dobro.“.

\*\*Vijećnik Igor Škudar: „Pitanje je za gospodina načelnika. Recite mi slijedeće, Nogometni klub ima Proračun od 50.000,00 kuna, do sada je isplaćeno 40.000,00 kuna. Kada će biti isplaćen ostatak? Jer nešto smo dužni, pa bi to trebalo pokriti.“

\*Načelnik Općine Šandrovac, Josip Dekalić: „Ovako, s obzirom da je Općinski nogometni klub sada u trećoj županijskoj ligi, tu sada treba i nešto manje sredstava. Koliko ja znam ta liga manje košta. Mi ovih dana imamo velikih problema, čekamo sredstva za dječji vrtić, ta akontacija koja bi trebala biti 3.200.000,00 kuna, jer mi moramo sada sve isplatiti, tako da smo sada u jednom vakumu, gdje razmišljamo čak i o ovome što je rekao gospodin Bedeković kada je pitao jesmo li zaduženi, odnosno možda ćemo morati ići na pozajmicu. Ja se nadam da će to biti riješeno iza dvadesetog. Samo ponavljam i ovo kako je ONK sada otišao u treću županijsku ligu i kako suci i sve ostalo više ne koštaju toliko koliko su koštali do sada. Tako da 5.000,00 kuna bi se još moglo isplatiti, ali ne vidim razloga kada se je u slabijoj ligi, gdje sve košta daleko manje, zašto bi se isplatilo sve do kraja. Znači čekamo ova sredstva sada još, jer smo u pritisku sa svih strana, pa ćemo onda sve vidjeti. Jer evo nismo do sada isplatili još ništa ni Domu za stare i nemoćne, ni udrugama, ni za stranke, tako da se nadam da će novci sjesti do 20., te da će sve to onda biti riješeno.“

\*\*Vijećnik Igor Škudar: „Znači, koliko sam ja sada čuo, Vi nećete isplatiti do kraja svih 10.000,00 kuna do 50.000,00? Ili?“

\*Načelnik Općine Šandrovac, Josip Dekalić: „Pa morate nam dati izvješće da vidimo mi na što je potrošeno. Ništa drugo.“

\*\*Vijećnik Igor Škudar: „Naravno, i još sam nešto htio reći, što se tiče ovih promjena ovdje u papirima, jedino su se nogometnom klubu ovdje skinula sredstva. I to iz ovog razloga što ste sada rekli da se Nogometni klub sada natječe u trećoj ligi. Znači, nogometni klub se još do 6. mjeseca natjecao u drugoj županijskoj ligi, a tek smo u 8. ili 9. mjesecu pali u ovu treću županijsku ligu, u kojoj smo sada prvi i vratili bi se natrag u drugu ligu. Naravno da smo sve te mjesece trošili sredstva i na vanjski i na domaći kadar. Pokušali smo sa domaćim kadrom, pa je završilo nažalost tako kako je. Isto tako sezona, ako budemo prvi, počinjemo sa proljetnim dijelom, što je drugi dio godine. Hoću Vam reći da jedna kalendarska godina nije jedna nogometna sezona. I sada ako mi budemo prvi, ulazimo u drugu ligu koja je puno jača i može se mjeriti i sa prvom županijskom ligom, samo što nema mlađe pogone. I sada ako Vi smanjite sredstva na 40.000,00 kuna, ja ne znam kako će to biti izvedivo.“

\*Načelnik Općine Šandrovac, Josip Dekalić: „Uvijek postoji rebalans. A treba najprije doći u tu drugu županijsku ligu. Molim Vas samo sve financije da vidimo, jer imamo svega.“

\*\*Vijećnik Igor Škudar: „Dobro, naravno. Ja osobno ću pozvati neke ustanove u nogometni klub da dođu provjeriti sve financije, kao što su došli provjeriti i ostale papire, tako da budemo čisti. I od 01.01. se rastajemo, odnosno ja se rastajem sa nogometom. To možda Vama neće ništa značiti. Imate Vi tu ljudi koji vole sport i neka to rade.“

\*\*Vijećnik Sven Perec: „Sada kako je gospodin Škudar pričao za nogomet, možda bi bilo zanimljivo vidjeti listu, od kada je nogometni klub i od kada je Općina Šandrovac, koliko je novaca dobivao nogometni klub svake godine i u kojoj je ligi bio. Pa da li bi to za slijedeći puta mogao netko pripremiti?“

\*Predsjedavajući: „Pa morali bi postojati papiri o svemu tome.“

\*\*Vijećnik Igor Škudar: „Naravno da postoje. Postoje papiri od kada sam ja preuzeo, aljkavi papiri, do kada sam ja preuzeo. Što znači da imate moje papire i papire koje je vodio gospodin Kolarić. To ćemo sve izvaditi van, jer to će vjerojatno te institucije i tražiti i onda ćemo to vidjeti. Možda ni ja dobro ne radim, tko zna.“

\*\*Vijećnik Mirko Bedeković: „Naime radi se o rasvjeti gospodine Načelniče. Ova rasvjeta koju ste sada postavili, ta rasvjeta svijetli do 11 sati, odnosno do pola 11. Pa jel ne bi se to moglo posložiti da sada preko ovih Božićnih blagdana to ipak svijetli malo duže?“

\*Načelnik Općine Šandrovac, Josip Dekalić: „Moglo bi. Ajde kada dođemo do Proračuna pa ću vam nešto reći. Evo za prošli mjesec, studeni, je došlo, samo javna rasvjeta, oko 10.400,00 kuna. Za prosinac će doći sigurno oko 12.000,00 kuna, ustvari i više, jer ćemo svijetliti i za Božić i za Novu Godinu. A ako bismo sada svijetlili cijelu noć, to je sigurno oko 25.000,00 kuna mjesečno.“

\*Pročelnica JUO Općine Šandrovac, Ivana Fočić: „Poslan mi je zahtjev za pravo na pristup informacijama, gospodina Hrvoja Šimić, iz Zagreba, koji redovito traži zahtjeve za pristup informacijama. Između ostalog tražio je informaciju da mu se dostavi, od 21. svibnja 2017. godine. do 01. studenog 2019. godine, podaci po kojem pojedinom zastupniku, našeg općinskog vijeća, je kome isplaćeno naknade za sudjelovanje na vijeću, sa naznakom liste sa koje je izabran. Ja sam dostavila podatak koliko je isplaćeno strankama, ali on traži podatak koliko ste vi kao Sven Perec, kao Mirko Bedeković primili sredstava. I to ne samo neto, nego bruto. S obzirom da se tu radi o podacima kojima ja ne mogu raspolagati, jer su to vaši privatni podaci, ja ću vam dati priliku da se vi očitujete. Znači ispuniti ćete privolu za obradu podataka, smijemo li mi takve podatke davati. Isto tako vi te podatke njemu ne morate dati. Ja sam mu takvu informaciju odbila dostaviti, osim ovoga koliko dobivaju stranke, jer je ta informacija javna. Ali bruto iznos koji vi dobivate, vaše ime i prezime, vaš OIB taj dio ja njemu nisam dostavila. Propustila sam rok za slanje tih podataka, čak i po cijenu da kao službenik za informiranje budem kažnjena, ali jednostavno to nisam htjela dostaviti bez vaše suglasnosti.“

Vijećnici se izjašnjavaju kako ne žele da se nabrojani osobni podaci šalju gospodinu Hrvoju Šimić.

\*Predsjedavajući zaključuje aktualni sat.

**Točka 2.**

**Usvajanje zapisnika sa 21. sjednice Općinskog vijeća Općine Šandrovac.**

\*\*Vijećnik Mirko Bedeković: „Jedna stvar meni nije jasna, ne znam šta to znači. Ovako, Točka 1., aktualni sat, kada sam ja postavio pitanje vezano uz zamjenika načelnika, načelnik je odgovorio: „A djelatnik u bilo kojoj asocijacijskoj općini.“. E sad ja ne znam što je tu načelnik mislio i što znači ta asocijacija? Ja bih molio nekoga tko je stručan da mi to objasni.“

\*Zapisničar, Martina Bedeković: „Ja sam samo citirala ono što sam čula na snimci.“

\*Načelnik Općine Šandrovac, Josip Dekalić: „Nisam ni ja sada siguran što sam pod tim mislio, možda na našu radnu jedinicu. Martina preslušaj to još jednom, da čuješ jesam li baš tako rekao. A Vi ste znači čitali to gospodine Bedekoviću?“

\*\*Vijećnik Mirko Bedeković: „Mogu li Vam ja odgovoriti što to znači? Asocijacija je ženski rod, udruživanje, spajanje, vezivanje. Psihički pravilno povezivanje jednakih predodžbi.“

U trenutku glasanja bilo je prisutno 10 vijećnika. Zapisnik sa 21. sjednice Općinskog vijeća Općine Šandrovac usvojen je sa 10 glasova ZA.

**(KLASA: 021-05/19-01/25, URBROJ: 2123-05-01-19-1)**

**Točka 3.**

**Donošenje II. Izmjena i dopuna Proračuna Općine Šandrovac za 2019. godinu.**

Načelnik Općine Šandrovac, Josip Dekalić, obrazlaže donošenje II. Izmjena i dopuna Proračuna Općine Šandrovac za 2019. godinu.

\*\*Vijećnik Mirko Bedeković: „Ovih dana ja imam puno upita o našim poljskim putevima. Ove godine mislim da smo upotrijebili 500.000,00 kuna za održavanje poljskih puteva i još i dalje se prigovara da ti poljski putevi nisu dobri. Evo gledajte, poljski putevi - usluge kamiona, poljski putevi – usluge komunalnog stroja, poljski putevi – komunalni djelatnici, bankine, traktori to je sve zajedno negdje oko 500.000,00 kuna. I bez obzira na sve to ima primjedbi da nisu dobro napravljeni. Mene sada zanima, kada će se ti poljski putevi već jednom završiti da nemaju ljudi stalno primjedbe na njih, jer svaki puta nama pojedinci to tupe u glavu.“

\*Načelnik Općine Šandrovac, Josip Dekalić: „A što da mi radimo? Samo kad ne bi kiša padala sve bi bilo dobro. Ovako, mi nismo potrošili sav iznos sa te stavke poljskih puteva u Proračunu i slijedeće godine ćemo svakako poraditi na tome da se što više kamena naveze na sve te nizbrdice i uzbrdice. Ali nemoguće ih je sve popraviti jer u Općini Šandrovac ih ima sigurno tridesetak, što bi bilo oko 5000 kubika kamena, a mi to jednostavno ne možemo toliko isfinancirati. Mi se trudimo koliko god možemo i truditi ćemo se i ubuduće.“

\*\*Vijećnik Mirko Bedeković: „Nije mi jasna stavka, naknada troškova osobama izvan radnog odnosa, javni radovi, pomoć u kući – planirano 180.000,00 kuna, ostvareno 52.000,00 kuna, to mi nije jasno o čemu se tu radi. To nije Program Zaželi, to je nešto drugo.“

\*Referent za računovodstvo i financije Općine Šandrovac, Dajana Perhot: „To su bile dvije djelatnice na javnim radovima, na 6 mjeseci, jer samo njih dvije smo dobili.“

\*\*Vijećnik Mirko Bedeković: „Htio sam još nešto pitati, jer do sada to nisam vidio, sada ove godine to prvi put vidim, da će općina ove godine imati regres, božićnicu i dar za dijete, to znači da imamo novaca da možemo svu djecu isfinancirati.“

\*Načelnik Općine Šandrovac, Josip Dekalić: „Pa to je tako svake godine.“

\*\*Vijećnik Mirko Bedeković: „Ne znam ja to nisam primjetio.“

\*\*Vijećnik Igor Škudar: „Radi se o ovome – dar za dijete, jel to ima ili nema? Jer do sada ih niste davali koliko ja znam.“

\*\*Vijećnik Mirko Bedeković: „Da, hoće li djeca djelatnika općine dobiti darove ili neće?“

\*Načelnik Općine Šandrovac, Josip Dekalić: „Pa nismo do sada jer su mame dobile božićnicu.“

\*\*Vijećnik Mirko Bedeković: „Pa po zakonu će i sada dobiti božićnicu.“

\*Načelnik Općine Šandrovac, Josip Dekalić: „Dobiti će, da, ako dobijemo novce, ako ne dobijemo novce onda će biti božićnica u prvom mjesecu.“

U trenutku glasanja bilo je prisutno 10 vijećnika. Odluka o II. Izmjenama i dopunama Proračuna Općine Šandrovac za 2019. godinu usvojena je sa 10 glasova ZA.

**(KLASA: 400-06/19-01/17, URBROJ: 2123-05-01-19-1)**

**Točka 4.**

**Donošenje Proračuna Općine Šandrovac za 2020. g. i projekcija Proračuna za 2021. i 2022. godinu (opći i posebni dio Proračuna i Plan razvojnih programa).**

Načelnik Općine Šandrovac, Josip Dekalić, obrazlaže donošenje Proračuna Općine Šandrovac za 2020. g. i projekciju Proračuna za 2021. i 2022. godinu, opći i posebni dio Proračuna i Plan razvojnih programa.

\*\*Vijećnik Slaven Kurtak: „Ja sam gledao Proračun i možda sam previdio, možda nisam, u vezi dječjih igrališta. Ne vidim jesu li unutra ili nisu, jer o tome smo pričali već ne znam koliko puta. A Vi ste, Načelniče, rekli da možemo predložiti i dodati nešto u Proračun, pa je li to izvedivo za iduću godinu?“

\*Načelnik Općine Šandrovac, Josip Dekalić: „Mi tu imamo mjesta gdje se to može ubaciti. Čekamo sada da se ovaj naš dječji vrtić otvori, pa će u sklopu dječjeg vrtića biti igralište. A i ovo ćemo ovdje onda još pojačati. Znate mi imamo i po našim drugim selima igrališta i nitko ih nije ni pipnuo, ni koristio, jedino što su strgali. Napravili smo i nogometna igrališta i u Kašljavcu i u Lasovcu i u Ravnešu, i mislim da ni jednom prošle godine nije na njima nitko igrao, a mi ih redovito kosimo. U Kašljavcu smo u sezoni kosili četiri puta. Dok nismo kosili i dok nije bilo golova djeca su trčala, sad kad smo posijali pravu travu, postavili golove, sada nitko ništa. I sad si ja mislim za koga da mi ulažemo u svako selo po 100.000,00 kuna. Ja ne vidim smisla u tome. Ovdje da. Ovdje ćemo mi napraviti jedno pravo dječje igralište, koje će koristiti djeca iz dječjeg vrtića, jer će u sklopu vrtića biti jedan manji dio iza dječjeg vrtića. A ovdje će biti veće igralište koje ćemo i ograditi.“

\*\*Vijećnik Slaven Kurtak: „To je dobra ideja. Mislim, ne bi bilo loše da igrališta postoje i u okolnim naseljima gdje ima djece, ali ovdje bi bilo jako lijepo da se napravi još jedan lijepi dječji park gdje bi se mogla djeca družiti. Ja znam da to sve košta, ali moramo imati novaca i za to.“

\*\*Vijećnik Igor Škudar: „Načelniče koliko vidim ovih 10.000,00 kuna što ste smanjili nogometnom klubu, rasporedili ste po udrugama, jel tako? Pa me zanima što su te udruge pridonijele više od nogometnog kluba, to me zanima samo. Zašto ste skinuli nogometnom klubu i dali recimo Udruzi vinogradara – 1.000,00 kuna, Udruzi umirovljenika – 4.000,00 kuna, Udruzi umirovljenika Bilogora – Lasovac – 1.000,00 kuna? Ja se slažem i odmah ispričavam svim Udrugama što ih navodim, slažem se da se poveća i njima, na primjer ribolovnom društvu – 1.000,00 kuna, premda za njih mislim da je to malo i da trebaju dobiti i više jer i oni se natječu cijelu godinu, pa evo to me zanima, zašto? Nije mi jasno zašto ste uopće dirali išta. Šta su oni doprinijeli puno više od nogometnog kluba? Ili sam problem ja? “

\*Načelnik Općine Šandrovac, Josip Dekalić: „Ja mislim da te Udruge rade isto dobro, kao i nogometni klub. Ja sam već na početku rekao, a i sada govorim. Mi kada dobijemo financijsko izvješće to ćemo riješiti rebalansom. Tako da gospodine Škudar, nemojte se sekirati, klub propasti neće, nego će dobiti i više nego što je ovdje na papiru. Jer mi vama to možemo dati, ali moraju biti i rezultati. Neću sada u detalje oko toga što je sve bilo dolje u klubu. A udruge su dobile malo više, jer malo više i rade.“

\*Predsjedavajući: „Evo samo da ja nadopunim načelnika, što se tiče bilo koje udruge, i što se tiče ovog Proračuna. Sve će se to ostvariti ako će biti novaca. I to lijepo piše. A isto tako uvijek postoji i rebalans. Ako će postojati rezultati. Ja mislim da ni jedna udruga nikada nije dobila manje novaca, nego samo više. A načelnik vam je sada obrazložio zašto je nogometni klub za ovu godinu dobio manje novaca nego inače. Vi ako uđete u 2. Županijsku ligu dobiti ćete i više novca, tako da ne znam u čemu je problem.“

\*\*Vijećnik Igor Škudar: „Problem je u tome što vi na ovu stvar gledate drugačije nego ja. Sport je nešto drugo, udruge ostale su nešto drugo, čast svima, ali vi jednostavno krivo gledate na to. Nisu bitni novci, ja sam vam rekao da će od 01.01. to voditi netko drugi, ali ne slažem se sa tim kako vi to objašnjavate.“

\*\*Vijećnik Mirko Bedeković: „Ja bih pitao za prihode koji se očekuju. To je pomoć temeljem prijenosa europskih sredstava, Ministarstva regionalnog razvoja i fonda EU – za neku cestu ste predvidjeli 300.000,00 kuna. Konkretno nema napisano koja je to cesta. Mene bi obradovalo gospodine načelniče da ste stavili i 3.000.000,00 kuna za te ceste, da ste to konkretno napisali.“

\*Načelnik Općine Šandrovac, Josip Dekalić: „E kada bi ih mogli dobiti.“

\*\*Vijećnik Mirko Bedeković: „Polako, gledajte, da smo napisali idemo asfaltirati cestu Lasovac – Lasovac Brdo, Ravneš – Borovice, Pupelica – Ravneš, te ceste koje bi morali riješiti.“

\*Načelnik Općine Šandrovac, Josip Dekalić: „Točno 3.000.000,00 kuna, ovo ste dobro rekli.“

\*\*Vijećnik Mirko Bedeković: „Ja ne znam je li 3.000.000,00 kuna ili koliko, ali da ste to stavili i da smo to riješili sada još dok je šansa ove godine, jer tko zna što će biti od slijedeće godine.“

\*Načelnik Općine Šandrovac, Josip Dekalić: „ A gdje da uzmemo ta 3.000.000,00 kuna?“

\*\*Vijećnik Mirko Bedeković: „Gospodine načelniče, Vi ste jako dobri sa određenim osobama, prema tome pozovite ih tu, počastite ih kako to ide, Vi to već znate i što drugo da Vam ja sada kažem?“

\*Predsjedavajući: „Meni je žao i ja se ne bi trebao miješati, ali žalosno je što ja Vama moram govoriti zašto ovdje nije stavljeno 3.000.000,00 kuna, a sad ste maloprije govorili zašto se nije objedinio Proračun i što se umanjuje jer nisu došla nekakva sredstva iz bilo kojeg prihoda. Pa nećemo mi sada napuhati Proračun sa nekakvih 20.000.000,00 kuna, a onda ćemo ga ostvariti, daj Bože, sa nekakvih 15.000.000,00 kuna, a onda ćete Vi doći i reći, zašto ste vi stavili 20.000.000,00 kuna, a ostvarili ste 15.000.000,00 kuna? Zato uvijek postoje rebalansi Proračuna, koji ako se dotiraju neka sredstva, Proračun se povećava, ako sredstva ne dođu, Proračun se smanjuje i gotova priča.“

\*\*Vijećnik Mirko Bedeković: „Danas sam gledao, Općina Rovišće je za Vatrogasni centar predvidjela 7.000.000,00 kuna, da će dobiti od Europske unije, mi smo ovdje stavili 2.600.000,00 kuna, ja se bojim da će tih 2.600.000,00 kuna biti malo i da će to koštati više.“

\*Načelnik Općine Šandrovac, Josip Dekalić: „2.600.000,00 kuna je naš projekt i troškovnik i toliko smo mi i dobili. Taj iznos nam je odobren za Vatrogasni centar. A mi ne radimo Vatrogasni centar kao što ga radi Rovišće, jer Rovišće je i tri puta veće od Općine Šandrovac, to je kao prvo, a kao drugo, ja onako ni u ludilu ne bi radio. Toranj visok 10 metara, a ne znam zbog čega. Naš Vatrogasni centar će koštati negdje oko 3.200.000,00 – 3.300.000,00 kuna. Tamo će biti još dvije prostorije za Udruge, gdje će biti jedna učionica i kompletne tri garaže, sa prostorijama za vatrogasce. Vrh vrhova za nas i koliko nas ima. Za ceste ću Vam sada ponovno odgovoriti. Mi smo ove godine od Ministarstva regionalnog razvoja dobili 250.000,00 kuna i sada smo dobili još 100.000,00 kuna, znači 350.000,00 kuna ukupno za cestu Lasovac – Severin. Ove godine ponovno tražimo za ceste i sada ćemo tražiti za onu cestu koja nam je najvažnija, a to je cesta Pupelica – Ravneš, jer mislim da je ona važnija i od ceste Lasovac – Lasovac Brdo i od ceste Borovice – Ravneš. Iako i te ceste imamo u planu napraviti, samo ako bude sredstava i sve uspijemo realizirati.“

\*\*Vijećnik Mirko Bedeković: „Radi se o tekućim donacijama, pomoći, strana 7., gdje sam vidio da ste stavili knjige i bilježnice. Koliko ja znam knjige kupuje Vlada Republike Hrvatske, a vi kupujete bilježnice i još je problem bio kada je bilo riječi o kupovini pribora. Mogli ste tu staviti i taj pribor, pa ljudima kupiti i pribor.“

\*Načelnik Općine Šandrovac, Josip Dekalić: „Mi smo kupili i bilježnice i radne bilježnice. Te radne bilježnice nas koštaju više nego državu knjige. A do sada smo u dva navrata kupovali djeci radni pribor, onda se polovici djece to nije svidjelo, polovici je, pa smo rekli neka malo i tate i mame daju. Dobili su sve ostalo besplatno, još imaju i besplatan prijevoz i njih 10 – 15 ima i besplatni obrok u školskoj kuhinji.“

\*\*Vijećnik Mirko Bedeković: „Još nismo završili ono gdje je gospodin Škudar govorio o nogometu. Ja bih vam nešto htio reći. Sada kada se ovo dogodilo ja sam razgovarao sa nekim dečkima iz kluba. Oni vam igraju u toj istoj ligi gdje je i naš općinski klub, oni su sada nabavili igrače iz 3. i 4. lige i sada mi moramo odlučiti želimo li imati taj nogometni klub ili ne želimo.“

\*Predsjedavajući: „Dajte molim Vas gospodine Bedekoviću, taj smo nogometni klub već toliko pretresli, pa mislim da je to dovoljno. Bože moj, što ćemo mi sada financirati neke igrače sa strane. Imamo li mi ovdje nekakve sponzore, pa hajde nađite sponzore koji će dati 100.000,00 kuna. Mi sada ovdje raspravljamo o Proračunu, a Vi se vraćate na nogomet i na igrače.“

\*\*Vijećnik Mirko Bedeković: „Imamo ovdje neke građevinske objekte, ovako gospodine načelniče, svi su domovi sređeni, osim Pupelice i Lasovca. Znam da ste u Pupelici počeli lijepiti pločice i nije se to dovršilo.“

\*Načelnik Općine Šandrovac, Josip Dekalić: „Dovršeno je. Imate u nedjelju skup HDZ-a tamo, pa pogledajte WC-e.“

\*\*Vijećnik Mirko Bedeković: „Htio sam Vam reći da su ostale tamo stepenice za popločiti. I ima tamo još tih stvari za riješiti. Ja smatram da bismo to trebali još malo povećati i pojačati, negdje naći novaca i te domove još malo srediti.“

\*Načelnik Općine Šandrovac, Josip Dekalić: „Biti će. Tu smo svuda stavili po 10.000,00 kuna na svaki dom.“

\*\*Referent za računovodstvo i financije Općine Šandrovac, Dajana Perhot: „Meni je žao što ovdje nema ni jednog vijećnika iz Bjelovarske ulice, pa da pita za kanalizaciju, odvodnju i te stvari.“

\*Načelnik Općine Šandrovac, Josip Dekalić: „Ima tu u Proračunu kanalizacija i odvodnja, pa predvidjeli smo novce za to.“

\*\*Vijećnik Sven Perec: „Stranica broj 5, konto 32379 – ostale intelektualne usluge, web stranice, nadzor i ostalo – 13.000,00 kuna, na šta se to odnosi?“

\*Referent za računovodstvo i financije Općine Šandrovac, Dajana Perhot: „Na održavanje naših stranica, što plaćamo domenu i ako neke usluge trebaju van toga, te ako se slučajno dogodi neka intelektualna usluga, na primjer jedne godine je bila procjena domova, pa smo to stavili pod tu uslugu.“

\*\*Vijećnik Sven Perec: „Ima ovdje i ovaj azil za životinje. Gdje smo ono točno stali sa tim?“

\*Načelnik Općine Šandrovac, Josip Dekalić: „Još nikakav odgovor na to ni mi nismo dobili. Sada će biti jedni izbori, pa drugi izbori i ja mislim da sada sigurno godinu dana bude mir oko toga. I hvala Bogu što je tako, jer onda ne bi bilo ceste. Onda će nas peseki puno koštati.“

\*\*Vijećnik Sven Perec: „Može li se podnijeti amandman da se dopuni plan Proračuna za dječje igralište tu u Šandrovcu za nekih 50.000,00 kuna, za uređivanje i za kvalitetnije sprave?“

\*Načelnik Općine Šandrovac, Josip Dekalić: „Taj amandman ste trebali dati prije. Ali mi to svakako imamo u planu napraviti, pa prema tome ne morate davati amandman.“

U trenutku glasanja bilo je prisutno 10 vijećnika. Proračun Općine Šandrovac za 2020. g. i projekcija Proračuna za 2021. i 2022. godinu (opći i posebni dio Proračuna i Plan razvojnih programa) usvojen je sa 7 glasova ZA i 3 glasa SUZDRŽAN.

**(KLASA: 400-06/19-01/18, URBROJ: 2123-05-01-19-1)**

**Točka 5.**

**Donošenje Odluke o izvršavanju Proračuna Općine Šandrovac za 2020. g..**

U trenutku glasanja bilo je prisutno 10 vijećnika. Odluka o izvršavanju Proračuna Općine Šandrovac za 2020. g usvojena je sa 7 glasova ZA i 3 glasa SUZDRŽAN.

**(KLASA: 400-06/19-01/27, URBROJ: 2123-05-01-19-1)**

**Točka 6.**

**Donošenje Programa građenja komunalne infrastrukture Općine Šandrovac za 2020. godinu,**

**Donošenje Programa održavanja komunalne infrastrukture Općine Šandrovac za 2020. godinu,**

**Donošenje Programa javnih potreba u kulturi Općine Šandrovac za 2020. godinu,**

**Donošenje Programa javnih potreba u sportu Općine Šandrovac za 2020. godinu,**

**Donošenje Programa socijalno – zdravstvenih potreba, humanitarnih udruga i ostalih udruga i zajednica Općine Šandrovac za 2020. godinu,**

**Donošenje Programa utroška sredstava vodnog, komunalnog i šumskog doprinosa, komunalne naknade, te naknade za eksploataciju mineralnih sirovina, kaptažnog plina i naknade za korištenje zemljišta, istražnih bušotina i prava služnosti u Općini Šandrovac za 2020. g.,**

**Donošenje Programa raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac za 2020. godinu.**

**Donošenje Programa korištenja sredstava ostvarenih od prodaje, zakupa, dugogodišnjeg zakupa i privremeno raspolaganja poljoprivrednog zemljišta u vlasništvu Republike Hrvatske za 2020. godinu.**

\*\*Vijećnik Mirko Bedeković: „Ovdje stoji, asfaltiranje općinskih cesta, rekonstrukcija postojećih, izgradnja novih cesta, projektna dokumentacija, nadzor nad gradnjom, pripremna oprema i postavljanje podloga za postavljanje asfaltne mase 668.000,00 kuna. Piše Ministarstvo razvoja i europskih fondova i Proračun općine. Tamo smo imali 300.000,00 kuna. Onda imamo dalje, odvodnja – projektna dokumentacija za bio pročistače i kanalizaciju, imamo 869.000,00 kuna i imamo dalje vodovod rekonstrukcija, izgradnja novih priključaka 35.000,00 kuna, plinovod 50.000,00 kuna. Dakle ide li to novi plinovod ili?“

\*Načelnik Općine Šandrovac, Josip Dekalić: „Gospodo, sada smo usvojili Proračun, a ovo je sve u Proračunu, samo je izdvojeno po ovim Programima kao što je i uvijek, svake godine. Znači ono što je u Proračunu, to je ovdje.“

U trenutku glasanja bilo je prisutno 10 vijećnika. Program građenja komunalne infrastrukture Općine Šandrovac za 2020. godinu, Program održavanja komunalne infrastrukture Općine Šandrovac za 2020. godinu, Program javnih potreba u kulturi Općine Šandrovac za 2020. godinu, Program javnih potreba u sportu Općine Šandrovac za 2020. godinu, Program socijalno – zdravstvenih potreba, humanitarnih udruga i ostalih udruga i zajednica Općine Šandrovac za 2020. godinu, Program utroška sredstava vodnog, komunalnog i šumskog doprinosa, komunalne naknade, te naknade za eksploataciju mineralnih sirovina, kaptažnog plina i naknade za korištenje zemljišta, istražnih bušotina i prava služnosti u Općini Šandrovac za 2020. g., Program raspolaganja prihodima dobivenim od naknade za zadržavanje nezakonito izgrađenih zgrada na području Općine Šandrovac za 2020. godinu, Program korištenja sredstava ostvarenih od prodaje, zakupa, dugogodišnjeg zakupa i privremeno raspolaganja poljoprivrednog zemljišta u vlasništvu Republike Hrvatske za 2020. godinu,usvojeni su sa 7 glasova ZA i 3 glasa SUZDRŽAN.

**(KLASA: 400-06/19-01/26, URBROJ: 2123-05-01-19-1)**

**Točka 7.**

**Donošenje** **Odluke o isplati jednokratne pomoći za opremu novorođenog djeteta u obitelji na području Općine Šandrovac u 2020. g..**

Načelnik Općine Šandrovac, Josip Dekalić, obrazlaže donošenjeOdluke o isplati jednokratne pomoći za opremu novorođenog djeteta u obitelji na području Općine Šandrovac u 2020. g..

U trenutku glasanja bilo je prisutno 10 vijećnika. Odluka o isplati jednokratne pomoći za opremu novorođenog djeteta u obitelji na području Općine Šandrovac u 2020. g. usvojena je sa 10 glasova ZA.

**(KLASA: 500-01/19-01/3, URBROJ: 2123-05-01-19-1)**

**Točka 8.**

**Donošenje** **Odluke o isplati jednokratne novčane pomoći studentima sa područja Općine Šandrovac u 2020. g..**

\*\*Vijećnik Mirko Bedeković: „Ja imam jedan prijedlog. S obzirom da imamo sve manje studenata, ne znam jel ih ima i 10 uopće, a biti će ih još i manje, ja bih predložio da se ovaj iznos za pomoći studentima poveća na 2.000,00 kuna. Jer ako mogu pojedine Općine koje su lošije i slabije od nas dati po 1.500,00, 2.000,00, 3.000,00 kuna, mislim da bi onda i mi mogli dati 2.000,00 kuna.“

\*Načelnik Općine Šandrovac, Josip Dekalić: „Evo tu se slažem sa Vama. Neka uđe u zapisnik da pošto imamo predviđena sredstva da iz njih izdvojimo po 2.000,00 kuna. Ako treba, kod obitelji kojima posebno treba pomoć, neka napišu zamolbu i mi ćemo im pomoć, ali moraju napisati zamolbu. Jer ima obitelji koje mogu školovati i financirati svoju djecu, a ima obitelji i koje ne mogu.“

\*Pročelnica JUO Općine Šandrovac, Ivana Fočić: „Ova je Odluka opći akt i ona se odnosi na sve studente. I ako vi kažete da će svaki student dobiti 2.000,00 kuna, onda će svaki student dobiti taj iznos. Zato se ovo i donosi u obliku ovakve odluke.“

\*\*Vijećnik Slaven Kurtak: „Samo se može iznos izmijeniti u ovakvoj Odluci.“

\*Načelnik Općine Šandrovac, Josip Dekalić: „Onda ćemo ovako, Odluka neka ostane ovakva kakva je, sa ovim iznosom, a onda neka svaka obitelj koja je u težoj financijskoj situaciji, napiše zamolbu i dobiti će od Općine još dodatnu pomoć.“

U trenutku glasanja bilo je prisutno 10 vijećnika. Odluka o isplati jednokratne novčane pomoći studentima sa područja Općine Šandrovac u 2020. g. usvojena je sa 10 glasova ZA.

**(KLASA: 550-01/19-01/2, URBROJ: 2123-05-01-19-1)**

**Točka 9.**

**Donošenje Odluke o sufinanciranju troškova boravka djece sa područja Općine Šandrovac u dječjim vrtićima u 2020. godini.**

\*\*Vijećnik Slaven Kurtak: „Načelniče, kada se ovaj vrtić tu otvori, djeca koja su u vrtićima već u nekim drugim grupama, hoće li imati i dalje potporu u tim drugim vrtićima ili će se morati vratiti ovdje?“

\*Načelnik Općine Šandrovac, Josip Dekalić: „Morati će doći ovdje. Bila bi bedastoća da netko vozi dijete u Bjelovar u vrtić, a imati će vrtić ovdje.“

\*\*Vijećnik Slaven Kurtak: „Znam, ali ako ima koja izlazna generacija kojoj sada fali 3-4 mjeseca do kraja vrtića, da se takvu djecu ne odvaja od skupine.“

\*Načelnik Općine Šandrovac, Josip Dekalić: „Dobro, to je već druga stvar. To ćemo vidjeti kada se vrtić otvori kako ćemo poslagivati.“

U trenutku glasanja bilo je prisutno 10 vijećnika. Odluka o sufinanciranju troškova boravka djece sa područja Općine Šandrovac u dječjim vrtićima u 2020. godini usvojena je sa 10 glasova ZA.

**(KLASA: 550-01/19-01/4, URBROJ: 2123-05-01-19-1)**

**Točka 10.**

**Donošenje Odluke o** **sufinanciranju programa predškole i prehrane učenika u Osnovnoj školi Veliko Trojstvo i Velika Pisanica u 2020. godini.**

U trenutku glasanja bilo je prisutno 10 vijećnika. Odluka o sufinanciranju programa predškole i prehrane učenika u Osnovnoj školi Veliko Trojstvo i Velika Pisanica u 2020. godini usvojena je sa 10 glasova ZA.

**(KLASA: 550-01/19-01/5, URBROJ: 2123-05-01-19-1)**

**Točka 11.**

**Donošenje Odluke o donošenju Programa o bespovratnim potporama za poticanje razvoja poduzetništva na području Općine Šandrovac u 2020. g..**

\*\*Vijećnik Mirko Bedeković: „Koliko smo mi u ovoj godini isplatili poticaja? Da li smo ikome isplatili poticaj? Da li smo imali ikoga?“

\*Pročelnica JUO Općine Šandrovac, Ivana Fočić: „Nismo imali nikoga i nikome se nikakav poticaj nije isplatio.“

\*\*Vijećnik Mirko Bedeković: „To je 5.000,00 kuna, je li tako? A tamo smo predvidjeli 10.000,00 kuna, mene sada interesira hoće li se itko u slijedećoj godini prijaviti za te potpore, a vjerojatno neće nitko, jer nemamo više koga. Imali smo ovu malu gore što je imala frizerski salon, za nju nemam pojma je li se javila ili nije. Po meni da stavite ovaj iznos i na 10.000,00 kuna bilo bi malo.“

\*\*Vijećnik Slaven Kurtak: „Nije problem u iznosu novca, nego je problem u roku od 5 godina. Jer tko će njoj garantirati da će raditi 5 godina. I zato se ona i nije javila na to.“

\*\*Vijećnik Sven Perec: „Ono što je problem tu je taj što se ti mali poduzetnici, kao što su frizeri ili recimo dolje ova željezara se ne odlučuju na te poticaje zato što ne znaju hoće li moći pet godina sigurno raditi.“

\*Pročelnica JUO Općine Šandrovac, Ivana Fočić: „3 godine je rok i uvijek je i bio 3 godine.“

U trenutku glasanja bilo je prisutno 10 vijećnika. Odluka o donošenju Programa o bespovratnim potporama za poticanje razvoja poduzetništva na području Općine Šandrovac u 2020. g.. usvojena je sa 10 glasova ZA.

**(KLASA: 402-07/19-01/1, URBROJ: 2123-05-01-19-1)**

**Točka 12.**

**Donošenje Odluke o** **prijenosu poslova vezanih uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2020. g..**

U trenutku glasanja bilo je prisutno 10 vijećnika. Odluka o prijenosu poslova vezanih uz utvrđivanje, evidentiranje, nadzor, naplatu i ovrhu općinskih poreza na poreznu upravu u 2020. g. usvojena je sa 10 glasova ZA.

**(KLASA: 400-06/19-01/28, URBROJ: 2123-05-01-19-1)**

**Točka 13.**

**Odluka o raspoređivanju sredstava političkim strankama zastupljenim u Općinskom vijeću Općine Šandrovac u 2020. godini.**

U trenutku glasanja bilo je prisutno 10 vijećnika. Odluka o raspoređivanju sredstava političkim strankama zastupljenim u Općinskom vijeću Općine Šandrovac u 2020. godini usvojena je sa 10 glasova ZA.

**(KLASA: 006-01/19-01/1, URBROJ: 2123-05-01-19-1)**

**Točka 14.**

**Donošenje Odluke o imenovanju ovlaštenih predstavnika Općine Šandrovac kao javnog naručitelja u postupcima javne nabave i jednostavne nabave u 2020. g..**

U trenutku glasanja bilo je prisutno 10 vijećnika. Odluka o imenovanju ovlaštenih predstavnika Općine Šandrovac kao javnog naručitelja u postupcima javne nabave i jednostavne nabave u 2020. g. usvojena je sa 10 glasova ZA.

**(KLASA: 406-01/19-01/1, URBROJ: 2123-05-01-19-1)**

**Točka 15.**

**Donošenje Odluke** **o provođenju popisa imovine, obveza i potraživanja Općine Šandrovac i imenovanju Povjerenstva za popis imovine, obveza i potraživanja Općine Šandrovac za 2020. godinu.**

U trenutku glasanja bilo je prisutno 10 vijećnika. Odluka o provođenju popisa imovine, obveza i potraživanja Općine Šandrovac i imenovanju Povjerenstva za popis imovine, obveza i potraživanja Općine Šandrovac za 2020. godinu usvojena je sa 10 glasova ZA.

**(KLASA: 406-08/19-01/3, URBROJ: 2123-05-01-19-1)**

**Točka 16.**

**Donošenje Godišnjeg plana upravljanja i raspolaganja nekretninama Općine Šandrovac za 2020. godinu.**

Pročelnica JUO Općine Šandrovac, Ivana Fočić, obrazlaže donošenje Godišnjeg plana upravljanja i raspolaganja nekretninama Općine Šandrovac za 2020. godinu.

\*\*Vijećnik Mirko Bedeković: „Meni nije jasna jedna riječ i ta riječ se stalno ponavlja, a ne znam što znači. Radi se o riječi „ošasna“.“

\*Pročelnica JUO Općine Šandrovac, Ivana Fočić: „Da, to je specifična riječ, a ošasna ostavina Vam znači, kada čovjek umre, a nema nasljednika ili se njegovi nasljednici odreknu njegove imovine, u tom slučaju Općina Šandrovac ili svaka druga lokalna samouprava postaje vlasnik toga svega. Ali odgovara i za dugove koji su ostali u visini naslijeđene imovine. Znači nećemo mi platiti sve njihove dugove koji su ostali nego samo one koji su u visini vrijednosti naslijeđene imovine.“

\*\*Vijećnik Sven Perec: „Vezano uz lovačku kuću, pitanje za načelnika, prvo pozdravljam tu odluku da se to prepusti lovcima jer su oni to i prije htjeli kupiti, međutim prije je bilo rečeno da se to ne može, što se promijenilo da sada mogu?“

\*Načelnik Općine Šandrovac, Josip Dekalić: „Ne, radi se o tome da ju ne mogu dobiti, kupiti mogu. Jer oni su nju prije tražili besplatno. A tako nešto se ne može darovati, ni načelnik, ni vijeće im to ne može samo pokloniti, jer to bi bilo kontradiktorno zakonu.“

U trenutku glasanja bilo je prisutno 10 vijećnika. Godišnji plan upravljanja i raspolaganja nekretninama Općine Šandrovac za 2020. godinu usvojen je sa 10 glasova ZA.

**(KLASA: 943-01/19-01/5, URBROJ: 2123-05-01-19-1)**

**Točka 17.**

**Donošenje** **Strategije upravljanja i raspolaganja nekretninama Općine Šandrovac za razdoblje od 2020. godine do 2023. godine.**

Pročelnica JUO Općine Šandrovac, Ivana Fočić, obrazlaže donošenje Strategije upravljanja i raspolaganja nekretninama Općine Šandrovac za razdoblje od 2020. godine do 2023. godine.

U trenutku glasanja bilo je prisutno 10 vijećnika. Strategija upravljanja i raspolaganja nekretninama Općine Šandrovac za razdoblje od 2020. godine do 2023. godine. usvojena je sa 10 glasova ZA.

**(KLASA: 943-01/19-01/6, URBROJ: 2123-05-01-19-1)**

**Točka 18.**

**Suglasnost na reviziju učinkovitosti upravljanja i korištenja nogometnim stadionima i igralištima u vlasništvu jedinica lokalne samouprave na području BBŽ u 2017. i 2018. godini.**

\*\*Vijećnik Igor Škudar: „Vidim da su svi klubovi koji su ovdje nabrojani riješeni, samo naš Klub se vodi da nije riješeno zemljište, odnosno da nije općinsko ili u vlasništvu nogometnog kluba. Zanima me u čemu je problem? Jel to netko neće prepisati ili što?“

\*Načelnik Općine Šandrovac, Josip Dekalić: „Problem je to što jedna osoba neće svoj privatni dio prodati, a ovo je drugo u kanalu. Znači kanal se mora izmjeriti i to sa kanalom će se riješiti iduće godine. A što se tiče ove privatne osobe, to nema šanse.“

\*Pročelnica JUO Općine Šandrovac, Ivana Fočić: „Imate nogometno igralište, imate novi kanal i stari kanal, stari kanal vam ide cijelom dužinom nogometnog igrališta, a zapravo taj stari kanal ne postoji.“

\*\*Vijećnik Slaven Kurtak: „A tko je vlasnik tog zemljišta?“

\*Načelnik Općine Šandrovac, Josip Dekalić: „Vlasnik jednog zemljišta je Kos Slavica, a drugog zemljišta je Cupan. Što se tiče Cupana, to ne bi bio problem prepisati, ali on je kupio od ljudi koji su umrli i to nikada nije prepisano. Ali najveći problem je ovaj dio sa Kos Slavicom, čija zemlja ulazi u pola igrališta.“

U trenutku glasanja bilo je prisutno 10 vijećnika. Suglasnost na reviziju učinkovitosti upravljanja i korištenja nogometnim stadionima i igralištima u vlasništvu jedinica lokalne samouprave na području BBŽ u 2017. i 2018. godini usvojena je sa 10 glasova ZA.

**(KLASA: 041-01/19-01/1, URBROJ: 2123-05-01-19-1)**

Predsjedavajući je proglasio stanku sjednice od 10 minuta u 19,40 h

***Vijećnici Slaven Kurtak, Sven Perec i Igor Škudar napuštaju rad 22. sjednice Općinskog vijeća Općine Šandrovac u 19:40 sati zbog stranačkih aktivnosti.***

**Točka 19.**

**Donošenje Odluke o izmjenama i dopunama Odluke o komunalnoj naknadi Općine Šandrovac.**

Pročelnica JUO Općine Šandrovac, Ivana Fočić, obrazlaže donošenje Odluke o izmjenama i dopunama Odluke o komunalnoj naknadi Općine Šandrovac.

U trenutku glasanja bilo je prisutno 7 vijećnika. Odluka o izmjenama i dopunama Odluke o komunalnoj naknadi Općine Šandrovac usvojena je sa 7 glasova ZA.

**(KLASA: 363-01/19-01/5, URBROJ: 2123-05-01-19-1)**

**Točka 20.**

**Donošenje Odluke o** **raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac.**

Pročelnica JUO Općine Šandrovac, Ivana Fočić, obrazlaže donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac.

\*\*Vijećnik Mirko Bedeković: „Imam ja pitanje. Znači u ovom prilogu su sve čestice, i državne i sve?“

\*Pročelnica JUO Općine Šandrovac, Ivana Fočić: „Tu su samo državne čestice koje su u programu raspolaganjem.“

U trenutku glasanja bilo je prisutno 7 vijećnika. Odluka o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac usvojena je sa 7 glasova ZA.

**(KLASA: 945-01/19-01/1, URBROJ: 2123-05-01-19-1)**

**Točka 21.**

**Donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac.**

Pročelnica JUO Općine Šandrovac, Ivana Fočić, obrazlaže donošenje Odluke o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac.

U trenutku glasanja bilo je prisutno 7 vijećnika. Odluka o raspisivanju javnog natječaja za zakup poljoprivrednog zemljišta u vlasništvu Republike Hrvatske na području Općine Šandrovac usvojena je sa 7 glasova ZA.

**(KLASA: 945-01/19-01/2, URBROJ: 2123-05-01-19-1)**

**Točka 22.**

**Donošenje Odluke o imenovanju Povjerenstva za zakup poljoprivrednog zemljišta u vlasništvu države na području Općine Šandrovac.**

\*\*Vijećnik Mirko Bedeković: „Imam ja prijedlog. Pošto je Pročelnica sve ovo dobro napravila, meni ovo Povjerenstvo baš nešto ne štima ovako. Ja sam malo tražio po zakonodavstvu Republike Hrvatske i po zakonodavstvu lokalne samouprave, a i po našem Statutu, gdje stoji, članak 43.: „Vijećnik ima prava i dužnosti, prihvatiti se članstva u najviše 2 različita Radna tijela u koja ga izabere Općinsko vijeće.“, to po meni znači slijedeće, Općina može imati stalna i povremena Radna tijela, povremena Radna tijela su Povjerenstva. Pošto ja znam da su Miroslav Sokolić i Ranko Ormanović u nekima od tih Odbora, da ne bi bilo nekih problema. Da se tu stavi netko drugi, osim njih, jer danas – sutra to netko može protumačiti sasvim drugačije. Ja mislim da vi tu ništa ne gubite.“

\*Pročelnica JUO Općine Šandrovac, Ivana Fočić: „Pa to je povremeno Povjerenstvo. Što znači da će se oni jednom naći i da se više uopće neće nalaziti.“

\*\*Vijećnik Mirko Bedeković: „Upravo o tome se i radi, da postoje stalna i povremena i da se sve to uzima u obzir. Vi radite kako hoćete, ja vam samo želim skrenuti pažnju na to što sam pročitao.“

U trenutku glasanja bilo je prisutno 7 vijećnika. Odluka o imenovanju Povjerenstva za zakup poljoprivrednog zemljišta u vlasništvu države na području Općine Šandrovac usvojena je sa 6 glasova ZA i 1 glasom SUZDRŽAN.

**(KLASA: 945-01/19-01/3, URBROJ: 2123-05-01-19-1)**

**Točka 23.**

**Donošenje Odluke o imenovanju Povjerenstva za prodaju poljoprivrednog zemljišta u vlasništvu države na području Općine Šandrovac.**

U trenutku glasanja bilo je prisutno 7 vijećnika. Odluka o imenovanju Povjerenstva za prodaju poljoprivrednog zemljišta u vlasništvu države na području Općine Šandrovac usvojena je sa 6 glasova ZA i 1 glasom SUZDRŽAN.

**(KLASA: 945-01/19-01/4, URBROJ: 2123-05-01-19-1)**

**Točka 24.**

**Donošenje Odluke o imenovanju Povjerenstva za uvođenje u posjed poljoprivrednog zemljišta u vlasništvu države na području Općine Šandrovac.**

U trenutku glasanja bilo je prisutno 7 vijećnika. Odluka o imenovanju Povjerenstva za uvođenje u posjed poljoprivrednog zemljišta u vlasništvu države na području Općine Šandrovac usvojena je sa 6 glasova ZA i 1 glasom SUZDRŽAN.

**(KLASA: 945-01/19-01/5, URBROJ: 2123-05-01-19-1)**

**Točka 25.**

**Donošenje Pravilnika o ocjenjivanju službenika i namještenika Jedinstvenog upravnog odjela Općine Šandrovac.**

U trenutku glasanja bilo je prisutno 7 vijećnika. Pravilnik o ocjenjivanju službenika i namještenika Jedinstvenog upravnog odjela Općine Šandrovac usvojen je sa 7 glasova ZA.

**(KLASA: 080-07/19-01/1, URBROJ: 2123-05-01-19-1)**

**Točka 26.**

**Donošenje** **Plana djelovanja u području prirodnih nepogoda na području Općine Šandrovac.**

\*\*Vijećnik Mirko Bedeković: „Ja imam primjedbu. Mi svi nemamo kod kuće računala. Neki imaju laptop gdje se ne može staviti CD.“

\*Pročelnica JUO Općine Šandrovac, Ivana Fočić: „Da ste došli ovdje kod nas, mi bi Vam to isprintali.“

\*\*Vijećnik Mirko Bedeković: „Zato sam ja vama lijepo predložio da smo se mi mogli odreći dnevnica i da nam se kupe malo suvremeniji laptopi za sjednice vijeća.“

U trenutku glasanja bilo je prisutno 7 vijećnika. Plan djelovanja u području prirodnih nepogoda na području Općine Šandrovac usvojen je sa 7 glasova ZA.

**(KLASA: 810-01/19-01/3, URBROJ: 2123-05-01-19-1)**

**Točka 27.**

**Informacija o donesenom Planu djelovanja civilne zaštite Općine Šandrovac**.

**Točka 28.**

**Donošenje Analize stanja sustava zaštite i spašavanja na području Općine Šandrovac za 2019. godinu.**

U trenutku glasanja bilo je prisutno 7 vijećnika. Analiza stanja sustava zaštite i spašavanja na području Općine Šandrovac za 2019. godinu usvojena je sa 7 glasova ZA.

**(KLASA: 810-01/19-01/4, URBROJ: 2123-05-01-19-1)**

**Točka 29.**

**Donošenje** **Godišnjeg plana razvoja sustava civilne zaštite na području Općine Šandrovac za 2020. godinu**.

U trenutku glasanja bilo je prisutno 7 vijećnika. Godišnji plan razvoja sustava civilne zaštite na području Općine Šandrovac za 2020. godinu usvojen je sa 7 glasova ZA.

**(KLASA: 810-01/19-01/5, URBROJ: 2123-05-01-19-1)**

**Točka 30.**

**Donošenje Odluke o produljenju važenja Strateškog plana gospodarskog razvoja Općine Šandrovac za razdoblje 2015. – 2019. godine.**

U trenutku glasanja bilo je prisutno 7 vijećnika. Odluka o produljenju važenja Strateškog plana gospodarskog razvoja Općine Šandrovac za razdoblje 2015. – 2019. godine usvojena je sa 7 glasova ZA.

**(KLASA: 350-07/19-01/7, URBROJ: 2123-05-01-19-1)**

**Točka 31.**

**Davanje suglasnosti na I. izmjene i dopune Financijskog plana Doma za starije i nemoćne osobe Šandrovac za 2019. godinu.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže I. izmjene i dopune Financijskog plana Doma za starije i nemoćne osobe Šandrovac za 2019. godinu.

U trenutku glasanja bilo je prisutno 7 vijećnika. Suglasnost na I. izmjene i dopune Financijskog plana Doma za starije i nemoćne osobe Šandrovac za 2019. godinu usvojena je sa 7 glasova ZA.

**(KLASA: 501-01/19-01/7, URBROJ: 2123-05-01-19-1)**

**Točka 32.**

**Davanje** **suglasnosti na Financijski plan Doma za starije i nemoćne osobe Šandrovac za 2020. godinu i projekcije za 2021. i 2022. godinu, sa obrazloženjima Financijskog plana.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže Financijski plan Doma za starije i nemoćne osobe Šandrovac za 2020. godinu i projekcije za 2021. i 2022. godinu.

U trenutku glasanja bilo je prisutno 7 vijećnika. Suglasnost na Financijski plan Doma za starije i nemoćne osobe Šandrovac za 2020. godinu i projekcije za 2021. i 2022. godinu, sa obrazloženjima Financijskog plana usvojena je sa 7 glasova ZA.

**(KLASA: 501-01/19-01/8, URBROJ: 2123-05-01-19-1)**

**Točka 33.**

**Davanje** **suglasnosti na Plan i program rada Doma za starije i nemoćne osobe Šandrovac za 2020. godinu.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže Plan i program rada Doma za starije i nemoćne osobe Šandrovac za 2020. godinu.

U trenutku glasanja bilo je prisutno 7 vijećnika. Suglasnost na Plan i program rada Doma za starije i nemoćne osobe Šandrovac za 2020. godinu usvojena je sa 7 glasova ZA.

**(KLASA: 501-01/19-01/9, URBROJ: 2123-05-01-19-1)**

**Točka 34.**

**Donošenje Odluke o kriterijima i načinu ostvarenja prava na dotiranje troškova smještaja u Dom za starije i nemoćne osobe „Šandrovac“ u 2020. godini.**

Načelnik Općine Šandrovac, Josip Dekalić, obrazlaže donošenje Odluke o kriterijima i načinu ostvarenja prava na dotiranje troškova smještaja u Dom za starije i nemoćne osobe „Šandrovac“ u 2020. godini.

\*\*Vijećnik Mirko Bedeković: „Ja se ne slažem sa nekim člancima koji su ovdje stavljeni. Kao prvo ne slažem se sa člankom 3., stavak 3., „Pravo na dotaciju troškova može se ostvariti samo jednom, kod prvog smještaja u Dom. Upravno vijeće može donijeti Odluku o dotaciji korisniku koji se ponovno smjesti u Dom iz opravdanih razloga.“ i članak 3., stavak 5. „Pravo na dotiranje troškova smještaja prema kriterijima iz stavka 2. i 3. ovog članka ne ostvaruju korisnici Doma koji su ranije svojevoljno prekinuli smještaj u Domu.“, e vidite, tu se može svašta dogoditi. Dakle, imamo slučaj moje majke koja je bila u Domu, ona je strgala kuk, žena se zaposlila i nije imao tko voditi brigu o njoj. Ona je dakle igrom slučaja morala doći u Dom na tri mjeseca. Kada se oporavila i kada sve to štima, sada se je vratila kući. Što znači da ako ona sada ponovno poželi ići u Dom, ona nema pravo na tih 1.000,00 kuna dotacije. Ja bih predložio da se to promjeni. Naime, puno ljudi će otići iz tog Doma, mi isto ne znamo što sve nas čeka, prema tome ja bih promijenio ovaj dio, te da se ova dotacija od 1.000,00 kuna može ponovno ostvariti.“

\*Pročelnica JUO Općine Šandrovac, Ivana Fočić: „Gospodine Bedeković, to se nikada nije odnosilo na takve slučajeve, koje Vi sada navodite.“

\*Načelnik Općine Šandrovac, Josip Dekalić: „Dapače, nama je drago ako netko kada mu je bolje, pa ode iz Doma, kasnije kada ponovno ne može samostalno funkcionirati, se opet vrati u njega. Ali bilo je i takvih koji su jednostavno otišli bez razloga. Zato je tu Upravno vijeće koje će donijeti Odluku o dotaciji za svakoga tko je recimo, u situaciji kao u ovom primjeru koji ste Vi naveli.“

U trenutku glasanja bilo je prisutno 7 vijećnika. Odluka o kriterijima i načinu ostvarenja prava na dotiranje troškova smještaja u Dom za starije i nemoćne osobe „Šandrovac“ u 2020. godini usvojena je sa 7 glasova ZA.

**(KLASA: 501-01/19-01/10, URBROJ: 2123-05-01-19-1)**

**Točka 35.**

**Davanje suglasnosti na Odluku o cijeni i smještaju korisnika Doma za starije i nemoćne osobe „Šandrovac“.**

Ravnatelj Doma za starije i nemoćne osobe Šandrovac, Damir Kolar, mag.ing.agr. obrazlaže Odluku o cijeni i smještaju korisnika Doma za starije i nemoćne osobe „Šandrovac“.

U trenutku glasanja bilo je prisutno 7 vijećnika. Suglasnost na Odluku o cijeni i smještaju korisnika Doma za starije i nemoćne osobe „Šandrovac“ usvojena je sa 7 glasova ZA.

**(KLASA: 501-01/19-01/11, URBROJ: 2123-05-01-19-1)**

**Točka 36.**

**Informacija o rekapitulaciji prihoda i rashoda na bazenu Šandrovac u 2019. godini.**

V.d. direktorica Šandroprom d.o.o. Šandrovac, Sanela Paukovac obazlaže rekapitulaciju prihoda i rashoda na bazenu Šandrovac u 2019. godini.

\*\*Vijećnik Mirko Bedeković: „Ja znam Sanela da si ti vrstan računovođa, no matematika ti sada baš i nije išla. Kada si sada rekla plaće radnika - za 6 radnika, tu si se zeznula, jer nisi imala 6 radnika, imala si 4 radnika, jer 2 radnika su bila općinska, jel tako? Oni su bili na javnim radovima.“

Predsjednik općinskog vijeća Općine Šandrovac želi svima prisutnima čestit Božić i sretnu Novu 2020. godinu.

Načelnik Općine Šandrovac, Josip Dekalić, također pozdravlja sve prisutne u ime Općine, zahvaljuje na suradnji u protekloj godini, te se nada ovako dobroj komunikaciji i odnosima, kao i financijskoj situaciji u slijedećoj 2020. godini.

Predsjednik općinskog vijeća Općine Šandrovac zaključuje sjednicu u 20,24 h.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Miroslav Sokolić**